Madárinfluenza egy Békés megyei baromfi állományban

2016. november 3.

**Madárinfluenza vírus jelenlétét mutatta ki a NÉBIH egy Békés megyei nagy létszámú pulykát tartó gazdaságban. A hatóság a szükséges intézkedéseket haladéktalanul megtette. A vírus elterjedésének megakadályozása érdekében az állatokat állami kártalanítás mellett leölik az állategészségügyi szolgálat szakemberei. A kimutatott szerotípus (H5N8) kapcsán eddig még sosem fordult elő emberi megbetegedés.**

A fertőzött állományban nagymértékben megemelkedett az elhullás, továbbá megjelentek a betegségre gyanút keltő klinikai tünetek is. A NÉBIH laboratóriumi vizsgálatai megerősítették a madárinfluenza jelenlétét.

Az állategészségügyi hatóság a betegség terjedésének megelőzése érdekében, a járványügyi előírásoknak megfelelően és állami kártalanítás mellett a tótkomlósi gazdaság teljes állományát, 9000 db pulykát leöli. Ezt az egészséges állományok védelme és az exportképesség fenntartása érdekében a hatóság már a gyanú alapján megkezdte. A szakemberek a gazdaság körüli 3 km sugarú védőkörzetben és 10 km sugarú megfigyelési körzetben minden baromfitartó gazdaságot felkeresnek, szükség esetén mintát vesznek. A fertőzés terjedésének megakadályozása érdekében szállítási korlátozások is érvénybe lépnek.

A gazdaságok általános járványvédelmi intézkedéseit az országos főállatorvos utasítására a veszélyeztetett területeken (azokon a területeken, ahol tipikusan, nagy létszámban baromfit tartanak, továbbá a Ramsari Egyezményben meghatározott vizes élőhelyeken és környezetükben) zárt tartással kell kiegészíteni. A zárt tartás szabályai szerint az állatokat a vadon élő madaraktól védett helyen kell etetni és itatni.

A H5N8 vírustörzs először 2014 elején, Ázsiában okozott járványt a baromfiállományokban, majd 2014 novemberében megjelent Európában is. Magyarországon hosszú járványmentes időszakot követően utoljára 2015 februárjában kellett megküzdeni ezzel a betegséggel.

A gazdasági károk minimalizálása érdekében az országos főállatorvos kezdeményezte az Országos Járványvédelmi Központ felállítását, valamint a Válságkezelési Terv életbe lépését.

**Kapcsolódó tartalmak:**[Védő-és megfigyelési körzet térképe](http://portal.nebih.gov.hu/documents/10182/322537/t%C3%A9rk%C3%A9p%2B3km%2B10km%2BT%C3%B3tkoml%C3%B3s_20161103.jpg/1bff1426-2d26-48f6-864f-69a4bfb16c20?t=1478241797575)
[Az érintett települések listája](http://portal.nebih.gov.hu/documents/10182/323140/telep%C3%BCl%C3%A9slista%2BT%C3%B3tkoml%C3%B3s%2B1103.xlsx/d92bb118-283a-476e-8fbf-4a288b74f7f7)